[pic] | COMISIA EUROPEANĂ |

Bruxelles, 3.1.2011

COM(2010) 791 final

2011/0001 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 2006/2004 privind cooperarea dintre autoritățile naționale însărcinate să asigure aplicarea legislației în materie de protecție a consumatorului

(Text cu relevanță pentru SEE)

EXPUNERE DE MOTIVE

CONTEXTUL PROPUNERII

Motivele și obiectivele propunerii

Obiectivele de ansamblu ale regulamentului de modificare propus constau în asigurarea faptului că Regulamentul (CE) nr. 2006/2004 al Parlamentului European și al Consiliului din 27 octombrie 2004 privind cooperarea dintre autoritățile naționale însărcinate să asigure aplicarea legislației în materie de protecție a consumatorului („regulamentul privind cooperarea în materie de protecție a consumatorului”)[1] continuă să fie eficient și să garanteze că nu apar discriminări între tranzacțiile intra-UE și cele naționale în privința eficacității și eficienței măsurilor luate de autoritățile naționale competente împotriva încălcărilor legislației. Pentru atingerea acestor obiective, propunerea de regulament de modificare are drept scop actualizarea conținutului anexei la regulamentul privind cooperarea în materie de protecție a consumatorului pentru a reflecta noile evoluții ale legislației din domeniul protecției consumatorului.

Contextul general

Necesitatea unui instrument legislativ a fost identificată în Cartea verde din 2001 privind protecția consumatorilor din UE[2], care a pus în evidență un decalaj în aplicarea legislațiilor privind protecția consumatorilor legate de interesele economice ale consumatorilor pe piața internă. Comisia a prezentat o comunicare[3] privind acțiunile inițiate ca urmare a Cărții verzi și, după consultarea suplimentară a guvernelor naționale și luarea în considerare a rezoluției din 2 decembrie 2002 a Consiliului[4], precum și a rezoluțiilor Parlamentului European[5], a prezentat o propunere de regulament privind protecția consumatorilor[6]. La 27 octombrie 2004, Consiliul și Parlamentul European au adoptat regulamentul în conformitate cu procedura de la articolul 251 din Tratatul CE[7]. Regulamentul a intrat în vigoare la 29 decembrie 2005.

Obiectivul regulamentul privind cooperarea în materie de protecție a consumatorului constă în eliminarea barierelor din calea cooperării transfrontaliere între autorităților publice însărcinate cu aplicarea legislației pentru a permite identificarea, anchetarea, întreruperea sau interzicerea situațiilor de încălcare a legislațiilor care protejează interesele consumatorilor pe teritoriul Uniunii, în scopul asigurării unei bune funcționări a pieței interne. Regulamentul atinge acest obiectiv prin crearea și punerea în funcțiune a unei rețele de cooperare între autoritățile publice însărcinate cu aplicarea legislației, consolidând astfel încrederea consumatorilor în ofertele transfrontaliere și împiedicând vânzători și furnizori să se sustragă în mod abuziv de la aplicarea legislației, în detrimentul vânzătorilor și furnizorilor care respectă legea.

Rețeaua stabilită de regulamentul privind cooperarea în materie de protecție a consumatorului monitorizează și aplică legislația care protejează interesele consumatorilor. Legislația care face obiectul sferei de cuprindere a rețelei este enumerată în anexa menționată la articolul 3 litera (a) din regulamentul privind cooperarea în materie de protecție a consumatorului. Prin urmare, este adecvat să se asigure că anexa reflectă evoluțiile corpului legislativ al UE în privința protecției consumatorilor.

Dispoziții în vigoare în domeniul propunerii

Obiectivul prezentei propuneri este modificarea anexei la regulamentul privind cooperarea în materie de protecție a consumatorului.

Coerența cu alte politici și obiective ale UE

Regulamentul de modificare propus va actualiza domeniul de aplicare al cooperării transfrontaliere dintre autoritățile naționale însărcinate cu aplicarea legislației pentru a reflecta cele mai recente evoluții ale corpului legislativ al UE în domeniul protecției consumatorilor. Prin urmare, acesta completează legislația UE existentă în domeniul protecției consumatorilor.

EVALUAREA IMPACTULUI

Întrucât regulamentul de modificare propus nu produce efecte economice, sociale și de mediu semnificative, nu este necesară o evaluare a impactului.

ELEMENTELE JURIDICE ALE PROPUNERII

Temei juridic

Articolul 95 din Tratatul CE[8] a fost ales drept temei juridic pentru regulamentul privind cooperarea în materie de protecție a consumatorului, ținând cont de obiectivele acestuia. Regulamentul urmărește, în special, să soluționeze efectiv problema comercianților transfrontalieri necinstiți care împiedică buna funcționare a pieței interne și, prin urmare, contribuie la eliminarea denaturării concurenței și a obstrucționării pieței interne.

Regulamentul de modificare propus urmărește să mențină eficacitatea și eficiența activităților de aplicare a legislației transfrontaliere ale rețelei de cooperare din domeniul protecției consumatorilor prin modificarea anexei la regulamentul privind cooperarea în materie de protecție a consumatorului și, prin urmare, garantează că sfera de cuprindere a cooperării transfrontaliere continuă să fie relevantă. În consecință, regulamentul de modificare propus contribuie la îndeplinirea acelorași scopuri și obiective ca regulamentul privind cooperarea în materie de protecție a consumatorului, în timp ce temeiul juridic rămâne același, și anume articolul 114 din TFUE.

Principiile subsidiarității și proporționalității

Acțiunea propusă implică modificarea cadrului de reglementare existent al UE și, în consecință, privește un domeniu în care UE și-a exercitat deja competența. Prin urmare, propunerea respectă principiul subsidiarității stabilit la articolul 5 din Tratatul UE[9].

În conformitate cu principiul proporționalității stabilit la articolul 5 din Tratatul UE, regulamentul de modificare propus nu depășește ceea ce este necesar pentru atingerea obiectivelor sale.

Alegerea instrumentelor

Instrumentul reținut este un regulament, întrucât măsura constă în actualizarea domeniului de aplicare al dispozițiilor direct aplicabile legate de cooperarea dintre autoritățile publice, pentru a reflecta evoluții recente ale corpului legislativ al UE în domeniul protecției consumatorilor.

IMPLICAțIILE BUGETARE

Propunerea nu are implicații asupra bugetului UE.

SPAțIUL ECONOMIC EUROPEAN

Propunerea de regulament de modificare se referă la un subiect cu relevanță pentru SEE și trebuie, prin urmare, extins la Spațiul Economic European.

EXPLICAțIE DETALIATă

Pentru s simplifica cadrul juridic din domeniul protecției consumatorilor, regulamentul de modificare propus va înlătura dispozițiile caduce din anexa la regulamentul privind cooperarea în materie de protecție a consumatorului și le va înlocui cu referințe actualizate la noua legislație. Actualizarea anexei va consta în eliminarea din anexă a legislației care nu este relevantă pentru cooperarea în materie de protecție a consumatorilor între autoritățile naționale însărcinate cu aplicarea legislației și în actualizarea, prin referințe la noua legislație din domeniul protecției consumatorilor, a referințelor la vechea legislație care nu mai este în vigoare.

Eliminarea

Directiva privind publicitatea înșelătoare și comparativă

• Directiva 84/450/CEE a Consiliului din 10 septembrie 1984 privind publicitatea înșelătoare și comparativă[10]

Directiva 84/450/CEE ar trebui eliminată din anexa la regulamentul privind cooperarea în materie de protecție a consumatorului întrucât aceasta a fost abrogată prin Directiva 2006/114/CE a Parlamentului European și a Consiliului din 12 decembrie 2006 privind publicitatea înșelătoare și comparativă[11]. Directiva 2006/114/CE nu se referă în totalitatea ei la protecția consumatorilor, ci numai în ceea ce privește publicitatea comparativă. Prin urmare, în anexa la regulamentul privind cooperarea în materie de protecție a consumatorului ar trebui inclusă numai o referință la articolele referitoare la publicitatea comparativă din Directiva 2006/114/CE.

• Directiva 97/55/CE a Parlamentului European și a Consiliului din 6 octombrie 1997 de modificare a Directivei 84/450/CEE privind publicitatea înșelătoare pentru a include publicitatea comparativă[12].

Directiva 97/55/CE modifică Directiva 84/450/CEE privind publicitatea înșelătoare, care a fost abrogată și, prin urmare, ar trebui eliminată din anexa la regulamentul privind cooperarea în materie de protecție a consumatorului.

Înlocuiri

Directiva privind creditul de consum

• Directiva 87/102/CEE a Consiliului din 22 decembrie 1986 de apropiere a actelor cu putere de lege și a actelor administrative ale statelor membre privind creditul de consum[13]

Directiva 87/102/CEE a fost abrogată prin Directiva 2008/48/CE a Parlamentului European și a Consiliului din 23 aprilie 2008 privind contractele de credit pentru consumatori și de abrogare a Directivei 87/102/CEE a Consiliului[14]. Prin urmare, ar trebui eliminată din anexa la regulamentul privind cooperarea în materie de protecție a consumatorului.

• Directiva 2008/48/CE privind contractele de credit pentru consumatori

Directiva 2008/48/CE privind contractele de credit pentru consumatori ar trebui inclusă în anexa la regulamentul privind cooperarea în materie de protecție a consumatorului întrucât este destinată înlocuirii Directivei 87/102/CEE.

Directiva privind serviciile audiovizuale

• Directiva 89/552/CEE a Parlamentului European și a Consiliului din 3 octombrie 1989 privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale[15]

Directiva 89/552/CEE a fost abrogată prin Directiva 2010/13/UE a Parlamentului European și a Consiliului din 10 martie 2010 privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale (Directiva serviciilor mass-media audiovizuale)[16] Prin urmare, Directiva 89/552/CEE ar trebui eliminată din anexa la regulamentul privind cooperarea în materie de protecție a consumatorului.

• Directiva 2010/13/UE (directiva serviciilor mass-media audiovizuale)

Dispozițiile relevante ale directivei serviciilor mass-media audiovizuale ar trebui incluse în anexa la regulamentul privind cooperarea în materie de protecție a consumatorului întrucât această directivă este destinată înlocuirii Directivei 89/552/CEE.

Directiva privind dreptul de utilizare pe durată limitată a bunurilor imobile

• Directiva 94/47/CE a Parlamentului European și a Consiliului din 26 octombrie 1994 privind protecția dobânditorilor în ceea ce privește anumite aspecte ale contractelor privind dobândirea dreptului de folosință pe durată limitată a bunurilor imobile[17]

Directiva 94/47/CE a fost abrogată prin Directiva 2008/122/CE a Parlamentului European și a Consiliului din 14 ianuarie 2009 privind protecția consumatorilor în ceea ce privește anumite aspecte referitoare la contractele privind dreptul de folosință a bunurilor pe durată limitată, la contractele privind produsele de vacanță cu drept de folosință pe termen lung, precum și la contractele de revânzare și de schimb[18]. Prin urmare, Directiva 94/47/CE ar trebui eliminată din anexa la regulamentul privind cooperarea în materie de protecție a consumatorului.

• Directiva 2008/122/CE privind protecția consumatorilor în ceea ce privește anumite aspecte referitoare la contractele privind dreptul de folosință a bunurilor pe durată limitată, la contractele privind produsele de vacanță cu drept de folosință pe termen lung, precum și la contractele de revânzare și de schimb

Directiva 2008/122/CE ar trebui inclusă în anexa la regulamentul privind cooperarea în materie de protecție a consumatorului întrucât este destinată să înlocuiască Directiva 94/47/CE.

Rectificări

Directiva privind clauzele abuzive în contractele încheiate cu consumatorii

Actuala referință din anexa la directiva privind clauzele abuzive în contractele încheiate cu consumatorii se înlocuiește cu următorul text;

„Directiva 93/13/CEE a Consiliului din 5 aprilie 1993 privind clauzele abuzive în contractele încheiate cu consumatorii (JO L 95, 21.4.1993, p. 29). Directivă astfel cum a fost modificată prin Decizia 2002/995/CE a Comisiei (JO L 353, 30.12.2002, p. 1).”

Decizia 2002/995/CE a Comisiei nu modifică Directiva privind clauzele abuzive în contractele încheiate cu consumatorii și, prin urmare, referința ar trebui corectată.

2011/0001 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 2006/2004 privind cooperarea dintre autoritățile naționale însărcinate să asigure aplicarea legislației în materie de protecție a consumatorului

(Text cu relevanță pentru SEE)

(Text cu relevanță pentru SEE) PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 114,

având în vedere propunerea Comisiei Europene[19],

după transmiterea proiectului de act legislativ către parlamentele naționale,

având în vedere avizul Comitetului Economic și Social European[20],

având în vedere avizul Comitetului Regiunilor[21],

hotărând în conformitate cu procedura legislativă ordinară,

întrucât:

1. Regulamentul (CE) nr. 2006/2004 al Parlamentului European și al Consiliului[22] stabilește condițiile în care autoritățile competente ale statelor membre, desemnate ca fiind responsabile cu aplicarea legilor care protejează interesele consumatorilor, cooperează între ele și cu Comisia Europeană pentru a garanta respectarea legilor respective și buna funcționare a pieței interne și pentru a îmbunătăți protecția intereselor economice ale consumatorilor.

2. Articolul 3 litera (a) din Regulamentul (CE) nr. 2006/2004 stabilește că „legile care protejează interesele consumatorilor” înseamnă directivele transpuse în dreptul intern al statelor membre și în regulamentele menționate în anexa la regulamentul în cauză (denumită în continuare „anexa”).

3. Mai multe dintre actele legislative menționate în anexă au fost abrogate între timp și au fost adoptate noi acte legislative.

4. Directiva 84/450/CEE a Consiliului din 10 septembrie 1984 privind publicitatea înșelătoare și comparativă[23] a fost abrogată prin Directiva 2006/114/CE a Parlamentului European și a Consiliului[24]. Prin urmare, anexele la Directivele 84/450/CE trebuie modificate în consecință. În plus, este oportun ca în anexă să se facă referință doar la articolele din Directiva 2006/114/CE care vizează în mod specific protecția intereselor consumatorilor.

5. Directiva 97/55/CE a Parlamentului European și Consiliului din 6 octombrie 1997 de modificare a Directivei 84/450/CEE privind publicitatea înșelătoare pentru a include publicitatea comparativă[25] modifică Directiva 84/450/CE, care a fost abrogată. Prin urmare, referința la Directiva 97/55/CE ar trebui eliminată din anexă.

6. Directiva 87/102/CEE a Consiliului din 22 decembrie 1986 de apropiere a actelor cu putere de lege și actelor administrative ale statelor membre privind creditul de consum a fost abrogată[26] și înlocuită cu Directiva 2008/48/CE a Parlamentului European și a Consiliului din 23 aprilie 2008 privind contractele de credit pentru consumatori și de abrogare a Directivei 87/102/CEE a Consiliului[27]. Prin urmare, referința din anexă la Directiva 87/102/CEE ar trebui înlocuită printr-o referință la Directiva 2008/48/CE.

7. Directiva 89/552/CEE a fost abrogată prin Directiva 2010/13/UE a Parlamentului European și a Consiliului din 3 octombrie 1989 privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale[28] a fost abrogată și înlocuită cu Directiva 2010/13/UE a Parlamentului European și a Consiliului (Directiva privind serviciile mass-media audiovizuale)[29]. În conformitate cu articolul 34 din Directiva 2010/13/UE, referințele la Directiva 89/552/CEE menționate în anexa la Regulamentul (CE) nr. 2006/2004 trebuie interpretate ca referințe la Directiva 2010/13/UE. Cu toate acestea, din motive de lizibilitate, este adecvată înlocuirea în anexă a referinței la Directiva 89/552/CE cu o referință la articolele relevante din Directiva 2010/13/UE.

8. Directiva 93/13/CEE a Consiliului din 13 aprilie 1993 privind clauzele abuzive în contractele încheiate cu consumatorii nu a fost modificată prin Decizia 2002/995/CE, iar referința la Decizia respectivă ar trebui eliminată.

9. Directiva 94/47/CE a Parlamentului European și a Consiliului din 26 octombrie 1994 privind protecția dobânditorilor în ceea ce privește anumite aspecte ale contractelor privind dobândirea dreptului de folosință pe durată limitată a bunurilor imobile[30] a fost abrogată și înlocuită cu Directiva 2008/122/CE a Parlamentului European și a Consiliului din 14 ianuarie 2009 privind protecția consumatorilor în ceea ce privește anumite aspecte referitoare la contractele privind dreptul de folosință a bunurilor pe durată limitată, la contractele privind produsele de vacanță cu drept de folosință pe termen lung, precum și la contractele de revânzare și de schimb[31]. În conformitate cu articolul 18 din Directiva 2008/122/CE, referințele la Directiva 94/47/CE menționate în anexa la Regulamentul (CE) nr. 2006/2004 trebuie interpretate ca referințe la Directiva 2008/122/CE. Cu toate acestea, din motive de lizibilitate, este adecvată înlocuirea în anexă a referinței la Directiva 94/47/CE cu o referință la Directiva 2008/122/CE.

10. Anexa la Regulamentul (CE) nr. 2006/2004 ar trebui modificată corespunzător.

11. Directiva 87/102/CEE a fost înlocuită cu Directiva 2008/48/CE, în timp ce Directiva 2008/48/CE nu precizează în mod explicit faptul că referințele la Directiva 87/102/CEE care a fost abrogată trebuie interpretate ca referințe la Directiva 2008/48/CE. Prin urmare, din motive de siguranță juridică, intrarea în vigoare a prezentului regulament prezintă un caracter de urgență.

ADOPTĂ PREZENTUL REGULAMENT:

Articolul 1

Anexa la Regulamentul (CE) nr. 2006/2004 se modifică în conformitate cu anexa la prezentul regulament.

Articolul 2

Prezentul regulament intră în vigoare la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Parlamentul European Pentru Consiliu

Președintele Președintele

ANEXĂ

Anexa la Regulamentul (CE) nr. 2006/2004 se modifică după cum urmează:

(1) Nota de subsol (1) se înlocuiește cu următorul text:

„(1) Directivele nr. 1, 6, 8 și 13 conțin dispoziții speciale.”

(2) Punctul 1 se înlocuiește cu următorul text:

„1. Directiva 2006/114/CE a Parlamentului European și a Consiliului din 12 decembrie 2006 privind publicitatea înșelătoare și comparativă (JO L 376, 27.12.2006, p. 21). Articolele 1, 2 litera (c), 4, 5, 6, 7, 8.”

(3) Punctul 3 se înlocuiește cu următorul text:

„3. Directiva 2008/48/CE a Parlamentului European și a Consiliului din 23 aprilie 2008 privind contractele de credit pentru consumatori și de abrogare a Directivei 87/102/CEE a Consiliului (JO L 133, 22.5.2008, p. 66).”

(4) Punctul 4 se înlocuiește cu următorul text:

„4. Directiva 2010/13/UE a Parlamentului European și a Consiliului din 10 martie 2010 privind coordonarea anumitor dispoziții stabilite prin acte cu putere de lege sau acte administrative în cadrul statelor membre cu privire la furnizarea de servicii mass-media audiovizuale (Directiva serviciilor mass-media audiovizuale) (JO L 95, 15.4.2010, p. 1): Articolele 9, 10, 11, 19 – 26.”

(5) Punctul 6 se înlocuiește cu următorul text:

„6. Directiva 93/13/CEE a Consiliului din 5 aprilie 1993 privind clauzele abuzive în contractele încheiate cu consumatorii (JO L 95, 21.4.1993, p. 29).”

(6) Punctul 7 se înlocuiește cu următorul text:

„7. Directiva 2008/122/CE a Parlamentului European și a Consiliului din 14 ianuarie 2009 privind protecția consumatorilor în ceea ce privește anumite aspecte referitoare la contractele privind dreptul de folosință a bunurilor pe durată limitată, la contractele privind produsele de vacanță cu drept de folosință pe termen lung, precum și la contractele de revânzare și de schimb (JO L 33, 3.2.2009, p. 10).”

(7) Punctul 9 se elimină.

[1] JO L 364, 9.12.2004, p. 1.

[2] COM(2001) 531 final.

[3] COM(2002) 289 final.

[4] Rezoluția Consiliului din 2 decembrie 2002 referitoare la strategia Comunității privind politica de protecție a consumatorilor 2002–2006 JO C11 din 17.1.2003, p.1.

[5] Rezoluția Parlamentului European referitoare la implicațiile Cărții verzi a Comisiei privind protecția consumatorilor în Uniunea Europeană asupra viitorului politicii UE de protecție a consumatorilor [COM(2001) 531 - C5-0295/2002 - 2002/2151(COS)], rezoluția Parlamentului European referitoare la perspectivele protecției juridice a consumatorului prin prisma Cărții verzi a Comisiei privind protecția consumatorilor în Uniunea Europeană [COM(2001) 531 - C5-0294/2002 - 2002/2150(COS)], rezoluția Parlamentului European referitoare la Comunicarea Comisiei către Parlamentul European, Consiliu, Comitetul Economic și Social și Comitetul Regiunilor privind „Strategia pentru politica de protecție a consumatorilor 2002-2006” [COM(2002) 208 - C5-0329/2002 - 2002/2173(COS)].

[6] COM(2003) 443 final

[7] Articolul 294 din TFUE.

[8] Articolul 114 din TFUE.

[9] Ex-articolul 5 din Tratatul CE.

[10] JO L 250, 19.9.1984, p. 17, astfel cum a fost modificat ultima dată prin Directiva 2005/29/CE, JO L 149, 11.6.2005, p.22.

[11] JO L 376, 27.12.2006, p. 21.

[12] JO L 290, 23.10.1997, p. 18.

[13] JO L 42, 12.2.1987, p. 48.

[14] JO L 133, 22.5.2008, p. 66, astfel cum a fost corectată prin Corrigendum, JO L 207, 11.8.2009, p. 14.

[15] JO L 298, 17.10.1989, p. 23, astfel cum a fost modificată ultima dată prin Directiva 2007/65/CE, JO L 332, 18.12.2007, p. 27.

[16] JO L 95, 15.4.2010, p. 1.

[17] JO L 280, 29.10.1994, p. 83.

[18] JO L 33, 3.2.2009, p. 10.

[19] JO C , , p..

[20] JO C , , p..

[21] JO C , , p..

[22] JO L 364, 9.12.2004, p. 1.

[23] JO L 250, 19.9.1984, p. 17, astfel cum a fost modificat ultima dată prin Directiva 2005/29/EC, JO L 149, 11.6.2005, p.22.

[24] JO L 376, 27.12.2006, p. 21.

[25] JO L 290, 23.10.1997, p. 18.

[26] JO L 42, 12.2.1987, p. 48.

[27] JO L 133, 22.5.2008, p. 66, astfel cum a fost corectată prin Corrigendum, JO L 207, 11.8.2009, p. 14.

[28] JO L 298, 17.10.2008, p.23, astfel cum a fost modificat ultima dată prin Directiva 2007/65/CE, JO L 332, JO L 18.12.2007, p. 27.

[29] JO L 95, 15.4.2010, p. 1.

[30] JO L 280, 29.10.1994, p. 83.

[31] JO L 33, 3.2.2009, p. 10.